BBP: ‘Swak regeringstyl ry voldoende groei in die wiele’Argieffoto bloot ter illustrasie. (Foto: Unsplash) Solidariteit het Dinsdag sy kommer oor die stand van die Suid-Afrikaanse ekonomie uitgespreek. Dit volg nadat die bruto binnelandse produk (BBP) vir die tweede kwartaal van 2021 aangekondig is. “Die groei van 1,2% is nie naastenby genoeg om te vergoed vir die afgelope jaar se volgehoue agteruitgang nie,” sê Theuns du Buisson, ekonomiese navorser by Solidariteit. “Suid-Afrika gaan nog lank neem om op die ekonomiese vlakke van voor die pandemie te kom. Herstel gebeur nie net stadig nie; dit word ook aktief deur die regering se hulpeloosheid in die wiele gery. Terwyl die res van die wêreld in baie gevalle reeds die verliese van 2020 opgemaak het, en selfs groei, ploeter Suid-Afrika voort in ŉ moeras van swak beleid en dikwels onnodige inperkings.” Volgens Du Buisson het geen enkele sektor beduidende groei getoon om voldoende die verliese van verlede jaar ongedaan te maak nie. Vervaardiging, een van die min sektore wat volgehoue uitvoere en werksgeleenthede tot gevolg kan hê, het inderwaarheid gekrimp. Hy voer verder aan dat ŉ bedryf soos vervoer, wat wel effense groei getoon het, ongelukkig te wisselvallig is om ŉ ekonomie op te bou. “ŉ Kommerwekkende tendens wat voortduur is die agteruitgang van vaste kapitaalvorming. Sonder volgehoue beleggings in toerusting en infrastruktuur kan die land nie volhoubare welvaart skep nie. In die eerste kwartaal het dit afgeneem, soos die tendens reeds sedert 2018 is. Mense maak dus hul beleggings in Suid-Afrika ongedaan.” Du Buisson is verder van mening dat die entstofprogram nie volkome op dreef kom nie omdat daar grotendeels nie geld is vir veldtogte om mense te mobiliseer om die inentings te ontvang nie. Hy is van mening dat die regering in werklikheid geen vooruitsigte najaag om die land uit sy staat van inperking te haal sodat mense na “normaal” kan terugkeer nie. “Aanhoudende inperking, stremmende regulasies en wetgewing is alles aan die orde van die dag en ons ekonomie ly daaronder. Dit is tyd dat die staat besef dat hy geen bestuursvermoë het nie, sy regulasies moet verslap, inperking moet afstel en die privaatsektor moet toelaat om beheer te neem en groei te stimuleer.”